Papersnake/gushiwen huggingface dataset:
简求阙翁
杨彝珍（清代）

一卧沧江晚，修门未可回。居原依枉渚，人欲号徂徕。

养拙全樗依，康时赖蘖梅。几年成契阔，廿载荷滋培。

云树莽修阻，烟波劳溯洄。忆初通缟纻，辱与订岑苔。

共策天街骑，同倾旅馆醅。新诗出游衍，妙理散谈诙。

欲使皇风畅，因将贤路恢。程材由品目，射策倚衡裁。

下驷蒙加睐，凡鳞获曝腮。颇深知己感，翻启众人咍。

北面坚辞拜，西清滥许陪。𥬞云旋驻轸，放溜遽眠桅。

佐脍思莼菜，添薪仰桧材。管难投不律，冠早挂毋追。

公独留宣室，朝争仰斗魁。青蒲时俯伏，丹陛日徘徊。

澒洞烽尘起，纵横羽檄催。道交豺虎迹，泽集雁鸿哀。

匍匐扶桐杖，苍黄著墨缞。有词托金革，洒泪事行枚。

广取才罝布，频烦将毂推。密谋周井灶，遗策采瓶罍。

锁截千寻断，山燔半壁摧。旐旟翩偃月，徒旅怒燀雷。

江汉功归召，元和相得裴。高名动寥廓，巨制勒崔嵬。

尚屈蕃宣寄，还资燮理才。长城何隐若，大纛自雄哉。

二气容谓鼎，三归好筑台。神还逢洛浦，仙竟遇天台。

倚槛描螺黛，如皋射雉媒。绸缪成燕婉，窈窕昵䰄于。

楼静萧声渺，堂空帘影开。哀来遣丝竹，泣尽继琼瑰。

勿复金为屋，休将锦作堆。勉匡天步正，冀挽日车颓。

上帝犹沈醉，阳侯尚鼓灾。横流杭乏苇，逼榻国嫌槐。

表饵非完计，羁縻是祸胎。漫填虚牝欲，徒竭小东财。

海露桑田畷，春枯黍谷荄。元穹防倚杵，浩劫恐飞灰。

硕画凭廊庙，私忧在草莱。连朝瞻五老，永夜望三能。

乍敛山城雾，方清骅路埃。蓼波红瑟瑟，芦雪白皑皑。

傥命安舆至，当惊揖客来。形容应莫辨，气谊自无猜。

定与题襟会，兼斟饮至杯。若教他役我，仍拟凿颜坏。
东巡纪事十一首 其八 读宝抵志银鱼说
林熙春（明代）

昔有富春歌，鱼肥卖我子。韩公恤民艰，悲歌宜如此。

夏雾有银鲜，玉食备修髓。武庙遣貂珰，罗网无遗水。

民有偶触之，逮系立至矣。后虽有报罢，旋罢旋复起。

圣德今崇俭，异味不登簋。民心愚若神，闻之歌舞耳。

但恐有从臾，导侈将何以。惟愿雅坚持，禹汤无所似。
赋新繁周表权如诏亭
吴中复（宋代）

君构义方亭，人知善教成。
恩封新诰命，词合旧题名。
承袭诗庭训，辉光里闬荣。
如今彩衣养，蔼蔼振家声。
湘中杂咏十绝
王炎（宋代）

朝阳岩下莫云冷，冉水矶边秋树深。
欲吊元和柳司马，溪山无力挽归心。
十绝句呈章茂深安抚
陈造（宋代）

右史文章海倒流，淮南异政古人俦。
亲闻抚几推双美，独向夫君放一头。
华胥引　见张祖定新诗有寄
沈谦（清代）

云窗春暖，月地宵寒，乱花似锦。京兆当年，深青浅绿曾细审。

何故多病多愁，想粉坑脂窨。却似黄鹂，欲啼还被寒噤。

故剑新缣，总因他、蛾眉谗谮。频移带眼，须知细腰姓沈。

还怕玉帘风细，人愁单枕。清夜然脂，日高为你犹寝。
二月十九日携白酒鲈鱼过詹使君食槐叶冷淘
苏轼（宋代）

枇杷已熟粲金珠，桑落初尝滟玉蛆。
暂借垂莲十分盏，一浇空腹五车书。
青浮卵碗槐芽饼，红点冰盘藿叶鱼。
醉饱高眠真事业，此生有味在三余。
绿窗诗十八首 其六
孙蕙兰（元代）

小小春罗扇，团团秋月生。蟠桃花树里，绣得董双成。
偈颂一百四十一首
释师范（宋代）

上元正月半，无油不点灯。
谁人知此意，有月上危层。
出门与邻人笑谈久之戏作
陆游（宋代）

暮霭昏昏半掩扉，偶逢邻叟荷鉏归。
且令闲说乡村事，莫问渠言是与非。
同家兄哭乔侍郎
徐锴（唐代）

诸公长者郑当时，事事无心性坦夷。但是登临皆有作，

未尝相见不伸眉。生前适意无过酒，身后遗言只要诗。

三日笑谈成理命，一篇投吊尚应知。
北行江上日望舍弟南归信息 其三
区大相（明代）

共道批鳞罪有馀，主恩翻得守田庐。渔樵久定归来计，不待逢人更卜居。
遣兴
缪公恩（清代）

三径芳尘掩绿苔，高堂虚敞四窗开。风前移榻当轩坐，雨后分花绕砌栽。

乐趣只从閒处领，天机每向静中来。茶馀睡罢浑无事，吟得新诗手自裁。
赋得香出衣诗
刘孝威（南北朝）

香出衣。步近气逾飞。博山登高用邺锦。含情动靥比洛妃。

香缨用带缝金缕。琼花玉胜缀珠徽。苏合故年微恨歇。都梁路远恐非新。

犹贤汉君芳千里。尚笑荀令止三旬。
罗浮钓鳌石有怀罗豫章先生
黄佐（明代）

任公昔垂钓，超然龙伯先。巨鳌一入手，纶竿都弃捐。

镇此蓬山一，化石今千年。共惟豫章翁，拂石开苍烟。

坐观万物备，胸中罗九天。正如得巨鳌，不悄图小鲜。

泉源涵有象，松风韵无弦。冥栖不复见，悠悠东逝川。
喜清远兄至以齐已诗长忆旧山日与君同聚沙十字为韵 其七
释宗泐（明代）

昔下庐山云，停桡宛水濆。咫尺不我见，千里长思君。

却寄千金剑，寒光动星文。至今在箧笥，腾气时絪缊。
夜遇高县尹
邵宝（明代）

独行寒夜清，惊乌时一鸣。相逢即相别，翻使客愁生。

微论开新瘴，幽怀抱宿酲。临分还致语，侧耳听贤声。
过王监园
朱翌（宋代）

为问西园客，秋花馀几何。敲门容剥啄，此老正婆娑。

十月为春酒，今年得子鹅。举杯邀月罢，击缶仰天歌。
丙寅九月送龙门课试士友
徐经孙（宋代）

凉风九月菊花天，路近龙门自坦然。胜友如云儒雅集，雄文丽坦灿连篇。

平时学问勤攻玉，圣世功名好着鞭。黄屋临轩新策士，姓名一一听胪传。
悲酸行
杨慎（明代）

少日多欢悰，老境足悲酸。悲酸一何易，欢悰一何难。

游子久不归，憔悴羁南冠。亲庭隔千里，梦中路漫漫。

年来转漂泊，居处无恒安。征马常苦瘦，旅席常苦寒。

有客过我门，劝我强加餐。春阳正发育，覆载本自宽。

穷途谢好音，白意于青翰。
失调名
秦观（宋代）

我会从事风流府。
访赵小沧
徐子威（清代）

湖干秋雨歇，湖上秋山碧。为访素心人，苔痕染双屐。
玉炉三涧雪
丘处机（宋代）

日落风生古洞，夜深月照寒潭。澄澄秋色净烟岚。独弄圆明宝澄。认得心田要妙，咄回世俗贪婪。自欣山谷卧松岩。情愿被粗食淡。
送汪微之县丞赴官蒲圻
程敏政（明代）

几年场屋滞宾兴，一日铨曹次第升。画舫官河行处好，青山乡第望中凝。

花间莅政时参尹，松下哦诗不负丞。珍重旧家文献在，拟从湖北听佳称。
好事近
佚名（宋代）

更一声啼鸟。
满江红 清江风帆甚快，作此，与客剧饮歌之
范成大（宋代）

千古东流，声卷地、云涛如屋。横浩渺、樯竿十丈，不胜帆腹。

夜雨翻江春浦涨，船头鼓急风初熟。似当年、呼禹乱黄川，飞梭速。

击楫誓，空惊俗。休拊髀，都生肉。任炎天冰海，一杯相属。

荻笋蒌芽新入馔，鹍弦凤吹能翻曲。笑人间、何处似尊前，添银烛。
石湖中流酌酒酣畅
王宠（明代）

总道金门隐方朔，何如东山卧谢安。
青云万里绝鸟道，凌兢侧足千峰攒。
馋蛟磨牙走其下，飞蛇接翼相勾盘。
平生萧散不经事，清湖纵酒哀丝弹。
罗屏合沓出烟雾，金镜瀁滉生波澜。
孤洲断岸疑画出，菱叶荷花俱已残。
百觞自善鸲鹆舞，九月不奈貂裘寒。
丈夫未用颇适意，长房自爱壶中宽。
君不见翠华摇摇沧海西，长杨羽猎斗旌旗。
子云劳献《河东赋》，正是君平卖卜时。
追和东坡题李亮功归来图
黄庭坚（宋代）

今人常恨古人少，今得见之谁谓无。
欲学渊明归作赋，先烦摩诘画成图。
小池已筑鱼千里，隙地仍栽芋百区。
朝市山林俱有累，不居京洛不江湖。
宫词 其一二六
花蕊夫人徐氏（唐代）

日晚宫人外按回，自牵骢马出林隈。御前接得高叉手，射得山鸡喜进来。
夏日寻蓝田唐丞登高宴集
储光羲（唐代）

东望春明门，驾言聊出游。南行小径尽，绿竹临清流。

君出罢六安，居此澹忘忧。园林与城市，闾里随人幽。

披颜辟衡闱，置酒登崇丘。山河临咫尺，宇宙穷寸眸。

是时春载阳，佳气满皇州。宫殿碧云里，鸳鸯初命俦。

良辰方在兹，志士安得休。成名苟有地，何必东陵侯。
和马粹老四明杂诗聊纪里俗耳十首 其九
舒亶（宋代）

佛磬云中寺，樵歌郭里湖。城居荫杨柳，野寇息萑蒲。

巫语传杯珓，渔蓑入画图。幽香满花谷，不趁雪霜枯。
题刘知宫愚圃三首 其一
王炎（宋代）

蜗角横戈不解，羊肠覆辙相寻。争似藏明纳智，淡然高卧山林。
夜过杨州二首 其一
杨万里（宋代）

祗今何许问迷楼，更有垂杨记御沟。除却琼花与红药，杨州不是古杨州。
渡奔牛闸
史鉴（明代）

下河水低上河漫，春雷吼闸奔流悍。鼓声鼕鼕催发船，百丈牵连若鱼贯。

船头水涌沉且浮，顺风张帆那可留。行人来往日南北，惟有水声千古流。
江楼夜望
陆游（宋代）

江楼百尺倚高寒，上尽危梯宇宙宽。
秋近渐看河落角，天回更觉斗阑干。
茫茫浦口烟帆远，坎坎城头漏鼓残。
要得故人同蹑屐，一尊相属话悲欢。
书蔡香祖掌教海南杂著后 其三
施钰（清代）

崔巍隘岭路连天，履险命如一线悬。灌木枯藤群象宅，盘蛇跑虎乏人烟。
寄杨溥子
赵蕃（宋代）

昔闻许劭月旦评，人生倚以分重轻。
当时初非徇虚名，往往夷考其学行。
今人谁复持此柄，乡评亦复无公论。
故当信目不信耳，毁誉不用从人问。
我行溧阳得杨子，何止国士天下士。
大科异等非谩狂，笔头真有三万字。
十篇琅琅金玉音，一唱三叹感我心。
子昂感遇不啻过，阮籍咏怀何念深。
匡章通国称不孝，夫子与游仍礼貌。
虽然前圣亦有云，善与不善分恶好。
春雪监中即事二首一
晁补之（宋代）

愁云欲雪纷来族，微霰铮鏦先入竹。
舞空蛱蝶殊未下，迸瓦明入正相逐。
仆夫无事困薪苏，乌鸟不鸣依室屋。
肺病恶寒望劝酬，桔梗作汤良可沃。
酒泉子·庭下花飞
冯延巳（五代）

庭下花飞，
月照妆楼春事晚。
珠帘风，兰烛尽，怨空闺。
苕苕何处寄相思，
玉箸零零肠断。
屏帏深，更漏永，梦魂迷。
孤梅
方蒙仲（宋代）

墙角老槎牙，槎牙阅岁华。
谁知杭欲死，解出背时花。
地偏
韩淲（宋代）

地偏尘自销，风扉亦常关。不知芳草多，但与落花闲。

红日到碧涧，白云在青山。怀人长言之，老子何痴顽。
寄题苏子美沧浪亭
梅尧臣（宋代）

闻买沧浪水，遂作沧浪人。
置亭沧浪上，日与沧浪亲。
宜曰沧浪叟，老向沧浪滨。
沧浪何处是，洞庭相与邻。
竹树种已合，鱼蟹时可缗。
春羹芼白菘，夏鼎烹紫蓴。
黄柑摘霜晚，香稻炊玉新。
行吟招隐诗，懒戴醉中巾。
忧患两都忘，还往谁与频。
昨得滁阳书，语彼事颇真。
曩子初去国，我勉勿迷津。
四方不可之，中土百物淳。
今子居所乐，岂不远埃尘。
被发异泰伯，结客非春申。
莫与吴俗尚，吴俗多文身。
蛟龙刺两股，未变此遗民。
读书本为道，不计贱与贫。
当须化闾里，庶使礼义臻。
罗汉阁煎茶应供
葛闳（宋代）

山泉飞出白云寒，来献灵芽秉烛看。
俄頃有花过数百，三瓯如吸玉腴乾。
山林 其一
释文珦（宋代）

尘世有衰荣，山林何损益。一身常晏如，于以养精魄。

渴则饮清泉，饥则煮白石。自爱同閒云，散诞无留迹。
嘲秃笔
周献甫（宋代）

中书君己不中书，椎钝无心费指呼。
别有管城堪任使，从教骂作笔头奴。
若耶春意
许景先（唐代）

越水正逶迤，艳阳三月时。中有婵娟子，含怨望佳期。

鲜肤润玉婵，微眄动蛾眉。解佩遗中浦，折芳怀所思。

彩色岂不重，瑰艳难久滋。一歌江南曲，再使妾心悲。
望江南（四之三）
王安石（宋代）

归依佛，弹指越三祇。愿我速登无上觉，还如佛坐道场时。能智又能悲。
送张学士赴西川
徐铉（宋代）

右蜀分忧辍近臣，翩翩旄节下青冥。
单车唯载文机石，夙驾长先使者星。
已有清风驰栈道，犹酣别酒过长亭。
佗年报政徵黄入，留取文翁旧典刑。
万历己酉秋初游白下潘景升俞羡长王太古柳陈
胡梅（明代）

我家白板扉，覆檐乌桕树。
远山若画屏，颇适栖迟趣。
每忆七岁时，摊书未能句。
偷线作钓丝，频遭邻媪怒。
得鱼辄放去，倒向萍汀卧。
梦一白髯翁，引行松下路。
教我学吟诗，茫不知其故。
携手登高坛，失足遂惊寤。
此梦宛未散，长渐耽词赋。
自谓口出云，人讥泥染絮。
今秋二十余，远游桃叶渡。
遍访众骚坛，旗鼓各争竖。
结社留小巫，气索不敢赴。
孤舟若病马，到家岁云暮。
相对妇攒眉，瓦瓶沽白堕。
醉吟长五言，书之挂蓬户。
无佛处称尊，一笑颜微破。
相地起继芳亭
苏仲（明代）

旧日栖迟地，今为养病窝。一池环小岛，四面湛清波。

老圃朝锄菜，渔翁晚飏蓑。不才无世用，把酒共婆娑。
木兰花慢
项鸿祚（清代）

橹声摇澹月，正人在，洞庭船。望笠泽茫茫，长堤暗柳，曾住词仙。

当年俊游记否，唤银箫、吹绿一江烟。剩我诗愁万顷，片帆直上壶天。

流连玉界琼田清，露下水纹圆。怕酒醒波还，醉魂空恋，第四桥边。

凄然五湖旧约，叹鲈乡、信美尚无缘。风外鱼灯几点，夜深凉照鸥眠。
赭山分韵得成叶字 其一
张孝祥（宋代）

昨日一尺雪，今朝十分晴。杲日上积雪，光若虹气升。

江平镜新磨，地迥玉琢成。赭山有令色，令我白眼青。

借马屋东家，唤客踏层冰。冒貂挟裘茸，石路五里平。

竹树纷掩冉，珠幢间霓旌。野僧不惯客，仓皇门前迎。

屋古少完壁，堂虚有危登。石上迹宛宛，山腰塔亭亭。

劫火偶不烧，百年费支撑。我有一尊酒，高处得细倾。

谅非无事饮，忧国空含情。长歌眇寥廓，归路已戴星。
赋得白云起封中（一作陈希烈诗）
李正辞（唐代）

千年泰山顶，云起汉皇封。不作奇峰状，宁分触石容。

为霖虽易得，表圣自难逢。冉冉排空上，依依叠影重。

素光非曳练，灵贶是从龙。岂学无心出，东西任所从。
句
马扩（宋代）

未敢此时非赵括，已愁他日类田丰。
蜗庐有隙地三两席稍种树竹已有可观戏作七篇 其六 芭焦
程俱（宋代）

芭蕉中无坚，譬彼泡梦幻。了然观我身，生死知一贯。

学书端未暇，覆鹿真自乱。一雨过空庭，秋声入深宴。
简单宰二首
陈造（宋代）

蕙兰洲北观山头，未暇寻盟访旧游。
自笑春来多病过，静无人处但诗愁。
遥知联辔穷幽胜，更想簪花剩献酬。
报答东风应得句，奚奴亟肯寄侬不。
次韵王得之方池父子玩月
葛胜仲（宋代）

先生夜不眠，爱月真痴绝。呼儿饮文字，桃黍聊一雪。

清光入酒堕胸次，照见万卷非涉躐。商容颢气寒彻骨，况是冰轮圆不缺。

中宵影倒万顷池，上下金盘两澄彻。广寒灵媛多飞琼，烟凝露暧收群声。

鱼冷跳波闻静岸，鹊惊绕树当前楹。辞直道山来膝上，郎君吟兴纷纵横。

诗成父子定知已，门有佳儿真宁馨。不须灵液玻璃盌，一梦瑶台亦非远。
次韵希登送行之什
赵蕃（宋代）

频年颇觉困邅屯，勇意归寻寂寞滨。
去日屡移虽怕别，积霖成潦政迷津。
浮生聚散不终免，一语丁宁惟爱身。
来岁入关须早计，要期过我待王春。
送僧归永嘉
释重顯（宋代）

韶石曾披此性灵，三年孤与急流争。
永嘉旧隐今归去，堪听海涛中夜声。
登戎州江楼闲望
幸夤逊（唐代）

满目江山四望幽，白云高卷嶂烟收。日回禽影穿疏木，风递猿烟入小楼。

远岫似屏横碧落，断帆如叶截中流。
寄酬李博士永宁主簿叔厅见待
韦应物（唐代）

解鞍先几日，款曲见新诗。定向公堂醉，遥怜独去时。

叶沾寒雨落，钟度远山迟。晨策已云整，当同林下期。
次顾太守思亲望乡诗韵二首 其二 望乡
江源（明代）

驿楼一上开客颜，思家何必双泪潸。坐观天地皆逆旅，阅尽今古惟青山。

故园橘柚千万树，白云草屋八九间。眼前咫尺不得到，隔溪叹人双鸟闲。
志道相见和前韵
吴芾（宋代）

每忆湖山动老怀，今朝始作故乡回。
正惭行李匆匆去，忽报轺车得得来。
幸对清谈挥玉麈，肯辞痛饮倒金杯。
我归已遂终焉计，何日重逢笑口开。
雨夜闭门行老死，亦足慰平生。
陆游（宋代）

小雨收仍落，孤灯翳复明。
衰残书易忘，忧患梦多惊。
熠熠萤矜暗，翻翻雀转更
曾氏北园 其五
邹浩（宋代）

十年不折江南春，亭下双梅是故人。凭仗开时属青翼，已判飞雪满悬鹑。
偈颂二十二首
释道生（宋代）

弋阳溪上诸檀越，勇猛精进难比况。
年年岁岁入山比，总是如比亲眷属。
如比法身等虚空，随彼愿心而显发。
譬如月轮出霄汉，照耀一切众生前。
众生性水无有边，我此一月能普现。
水静而清现全体，月非取水而遽比。
水动而濁无定光，月非舍水而遽去。
水有清濁有动静，月无取舍无去比。
於无取舍去比中，不见清濁动静相。
既无清濁动静相，一一含摄无有余。
我心佛心众生心，心佛众生本平等。
佛子当作如是观，既获世间诸利益。
年尽不烧钱，鼠穴被蛇穿。
直饶玄会得，对面隔西天。
上翰林眉山先生苏公
李廌（宋代）

佑圣生贤佐，天心在抚民。
昌期应治运，谷旦降元臣。
四序功成应，三台耀拱辰。
严凝气刚劲，謇谔性忠纯。
凛凛风霜操，优优雨露仁。
高才映今古，妙学洞天人。
黼黻文华国，渊源德润身。
四朝师令望，百辟仰清尘。
射策明三道，观光耀九宾。
咸知帝赍说，复诵岳生申。
视草金銮殿，登庸凤诏春。
夔龙名不陨，鲁卫政相因。
交荫槐阴茂，联华棣萼亲。
庙堂熙帝载，衮绣并天伦。
政柄劳无惮，侯邦逸久均。
偃藩心固乐，调鼎味宜新。
上宰虚黄阁，除书下紫宸。
百神怀景福，万化入鸿钧。
阴德施黎庶，休功格昊旻。
自当侔带砺，讵止约松椿。
贱士睎高躅，趋风愧下陈。
愿言千万寿，献颂敢辞频。
秋夜即事
秦廷璧（清代）

西风瑟瑟夜迢迢，寂静惟将灯火挑。无事闲阶叉手立，满庭花影上芭蕉。
废瑟词
谢翱（宋代）

发埋空山贩缯客，草中惟弃秦时瑟。樵夫拾置贻乐工，朱徽作弦如墨色。

自从汉曲入铙歌，清庙无人传不得。至今崔嵬声已死，越■春虫闻咒子。
柳梢青 春分日怀梁晋竹
赵庆熹（清代）

薄酒微醺。水晶欹枕，拥被思君。雨雨风风，昨宵人病，今日春分。

雨他静掩重门。料打叠、梨花梦魂。六扇文纱，两枝红烛，一个黄昏。
凉州乐歌二首 其一
温子升（魏晋）

远游武威郡，遥望姑臧城。车马相交错，歌吹日纵横。
端友和临要阁诗再次韵五首 其三
陈渊（宋代）

午窗青梦接羲皇，茗盌无多置我傍。此味若令儿辈觉，人间容有竹风凉。
春夏雨阳调适颇有丰岁之望喜而有作
陆游（宋代）

二十年无赤白囊，人间何地不耕桑，陂塘处处分秧遍，村落耕耕煮茧忙。
野老逢年知饱暖，书生随例得猖狂。
雨余天气初清润，曳履长歌出草堂。
月夜葛氏墓饮酒与子重履仁同赋二首 其一
文徵明（明代）

明月照行路，青松起悲风。凉秋饶霜露，草木行已空。

顾影不自得，起行荒寂中。道逢双石阙，知为古幽宫。

古人不可见，丰碑自穹窿。上题生前爵，下表没世功。

辛勤名世图，岁久已尘蒙。剔藓三过读，漫灭不可终。

人生本柔脆，所恃身后公。金石且复尔，浮云安足崇。
采药诗
庾阐（魏晋）

采药灵山㟽，结驾登九嶷。悬岩溜石髓，芳谷挺丹芝。

泠泠云珠落，漼漼石蜜滋。鲜景染冰颜，妙气翼冥期。

霞光焕藿靡，虹景照参差。椿寿自有极，槿花何用疑。
女冠子（夏景）
柳永（宋代）

火云初布。迟迟永日炎暑。浓阴高树。黄鹂叶底，羽毛学整，方调娇语。薰风时渐劝，峻阁池塘，芰荷争吐。画梁紫燕，对对衔泥，飞来又去。

想佳期、容易成辜负。共人人、同上画楼斟香醑。恨花无主。卧象床犀枕，成何情绪。有时魂梦断，半窗残月，透帘穿户。去年今夜，扇儿扇我，情人何处。
贺新郎 寿清尹靳从矩
朱唏颜（元代）

悬古槐成幄。燕泥香、繁红坠雨，半帘花落。一夜江皋黄犊雨，万顷绿云喷薄。听四野、田家欢乐。堂上琴声堂下水，画庭空、自下风檐雀。喧竞少，尽不恶。竹窗暑净巾斜着。傍筠轩、闲舒啸戏，舞翻霜鹤。＊几藤床挥玉尘，风骨棱棱如削。炯一段、清水秋壑。待得河阳桃李满，向雪堂、细订梅花约。须唤我，共酬酢。
留客住·鹧鸪
曹贞吉（清代）

瘴云苦。遍五溪、沙明水碧，声声不断，只劝行人休去。行人今古如织，正复何事，关卿频寄语。空祠废驿，便征衫湿尽，马蹄难驻。
风更雨。一发中原，杳无望处。万里炎荒，遮莫摧残毛羽。记否越王春殿，宫女如花，秪今惟剩汝。子规声续，想江深月黑，低头臣甫。
长信宫中树
乔知之（唐代）

婀娜当轩树，莑茸倚兰殿。
叶艳九春华，香摇五明扇。
馀花鸟弄尽，新叶虫书遍。
零落心自知，芳菲君不见。
句
李尧夫（唐代）

向外疑无地，其中别有天。方外共推为道友，关中独自占诗家。

炎暑郁蒸无处避，凉风消息几时来。
花间虞美人 为广陵何茹庵题像 像在荷塘竹岙间旁有两姬人侍
陈维崧（清代）

角弓硬箭黄金弝，须上淩烟画。不然脱帽五湖天。

藕丝篁粉伴茶烟。亦前缘。

雄心毕竟轻馀子，知我佳人耳。双挼裙带绕花行。

凉轩水槛十分清。说平生。
奉和御製读前汉书
夏竦（宋代）

子房天授汉，不战道忧尊。
秘法盈编受，危机借箸论。
避封昭止足，辟穀厌尘喧。
莫讶萧规茂，從容有绪言。
上权臣
释仪（宋代）

我本田中一比丘，却来乘马不乘牛。
如今马上风波急，不似田中得自由。
送许当职方通判泉州
梅尧臣（宋代）

乳乌不远飞，乳兽不远游。
异类尚有恋，人独安所求。
许侯恰为郡，乃甘贰一州。
得以奉双亲，时物供膳羞。
竹箭水顺疾，红旗插归舟。
归舟莫苦急，睢阳多旧俦。
丞相正喜士，樽酒应为留。
清源六千里，到日鱼蟹秋。
毁璧
黄庭坚（宋代）

毁璧兮陨珠，执手者兮问过。
爱憎兮万世一轨，居物之忌兮，固常以好为祸。
羞桃肴兮饭汝，有席兮不嫔汝坐。
归来兮逍遥，采云英兮御饿。
淑善兮清明，阳春兮玉冰。
畸於世兮天脱其撄，爱骨人兮冥冥。
弃汝阳侯兮遇汝曾不如生，未危可以去兮殆而其雏婴，众雏羽翼兮故巢倾。
归来兮逍遥，西山浪波何时平。
山涔涔兮猿鹤同舍，瀑垂天兮雷霆在下。
云月为昼兮风雨为夜，得意山川兮不可绘画。
寂寥无朋兮去道如咫，彼生坎兮可谢。
归来兮逍遥，增胶兮不聊此暇。
浪淘沙 前词意有未尽，再填此阕，不觉泫然
萧恒贞（清代）

记否手同携。廊曲阑低。一钩月上粉墙西。竹影参差花影乱，风露含啼。

往事但重提。眉楚鬟凄。雨香寒食泣棠梨。抔土茫茫何处觅，梦境都迷。
寿王大将军孝扬
陈恭尹（清代）

汉代诸侯谁第一，仲华年少封高密。晋家武库杜当阳，临边著述何洋洋。

将军独立千载下，颉颃二子兼其长。两河作镇始弱冠，大江节钺临荆扬。

楚波西来不敢狂，吴人高枕忧可忘。清歌彻夜调笙簧，雄风披拂台岭傍。

岛夷跪拜献明珰，旅獒驯象来梯航。翠禽白雉笼千双，将军所宝唯文章。

清斋万轴函缥缃，军中多暇加丹黄。时挥翰墨祖二王，虎龙戏跃剑弩张。

阶前爪士森两行，竦立汗下叹莫当，一画力敌千钧强。

去年忆在三江口，司马舟中联句久。中央置研傍大斗，一人赋诗二饮酒。

飞觞授简迭奇偶，秋菊新花映窗牖。夜阑刻烛复数首，清风白雪传林薮。

如此惊才古希有，况兼制行一无苟。高堂色养有寿母，鸡鸣问寝垂紫绶。

雁羽参差列前后，甘棠树老兰英秀。公家世德天所厚，立功立言同不朽，以兹三爵为公寿。
读金桧门总宪观剧绝句 其六
刘富槐（清代）

抚时回想百年前，杂剧犹多正始传。鞠部迁流人代改，遗闻谁与话开天。
送明甫初筮十首
刘克庄（宋代）

博士今儒彦，遥知讲席重。
汝宜束修往，吾亦执经从。
次德符韵六诗 分韵见简
邹浩（宋代）

幽人寄岩谷，志士从簪缨。所尚初不同，出处皆有行。

夫子胡为哉，饮露餐秋英。和璧以为质，黄钟以为声。

皎皎文史中，久作星斗明。一见辄心降，端如屈人兵。

天意亦可料，祸患矧已经。岂其礼乐时，而不收圭珽。

故知阿衡任，便是西山清。我岂夫子徒，猥辱薮泽并。

驱车远过我，为我开天庭。凡今落松麈，皆昔所未聆。

念此坐相阻，三十六峰横。子言不子随，犹得座右铭。
元日登北固望金焦二山
郭天锡（元代）

弟兄常共屋三间，元日登高北固山。江水拍堤知雪尽，晴风著面觉春还。

新年且醉一杯酒，胜地同消半日閒。放目金焦天宇阔，暮云低处拥烟鬟。
赵夫人歌
邝露（明代）

琼花一枝天下无，新妆绝胜秦罗敷。掌中学得平阳舞，赵璧堪偿十五都。

自矜骄艳无双质，嫁与将军北射胡。胡骑冯陵风雨急，金陵铁锁何嗟及。

都尉惭恩夜受降，桃根感义春相泣。感义惭恩春复秋，汉家宫阙水东流。

高台爱妾魂将断，南雁方过翡翠楼。翡翠楼前月如练，二十四桥花似霰。

鼓吹云旗锦浪堆，牵牛织女重相见。相见相欢无几何，蓬莱清浅近无波。

泰山东倾作平地，日南铜柱高巍峨。将军高阁临江起，湘帘一派珠江水。

羌篴胡笳沸绮城，美人一见心先死。婉转蛾眉毳幕边，霜摧杨柳风打莲。

李陵胡服不报汉，申胥泪出玉婵娟。脱先解佩重乌邑，哀鸾半映菱花立。

就桀阿衡负鼎干，兴周吉甫山龙缉。自古英雄畏失时，将兴将废女红知。

奉春既衍留侯策，陶侃休回温峤旗。将军沉吟目如电，手捉长戈日轮变。

讵肯阴谋及妇人，任佗死后开生面。闺中春暖草初薰，白水歌通管细君。

鹣鹣飞上凌烟阁，双兔雌雄世莫分。
和范宏甫
黄裳（宋代）

不于场屋便横行，安用诗书寄此生。万里一飞虽有志，十年三战未成名。

风霜已是知秋柏，雷雨何妨借海鲸。自愧壮图犹未效，几时樽酒与君评。
不寐
朱尔楷（清代）

竟夕不成寐，忧思起万端。远闻霜柝急，薄拥布衾寒。

浪迹孤蓬转，还乡百事难。无人知此意，斜月照阑干。
石头城
马之纯（宋代）

几年闻说石头城，初谓坚牢似削成。
只是一拳如卓望，初非四面有楼棚。
依山最好防车骑，举眼保防矙贼营。
为问区区徒自守，何如席卷向宸京。
旷然尘虑清
胤禛（清代）

性静涵真趣，澄观宇宙中。未离人境外，顿觉俗情空。

有色穿帘月，无心过竹风。一声长啸罢，俯仰浩靡穷。
游阳府寺
金君卿（宋代）

山肋盘纡一径斜，水烟深处梵王家。
闻雷已荐鸡鸣笋，未火先尝雀舌茶。
吟客披云题石壁，药僧和露扫松花。
纵游向晚寻归路，渡口平沙卧古槎。
次韵通守杨叔丰大夫游狼山 其二
释道潜（宋代）

吴楚封疆一望间，时平无事可相关。乐天标致元非俗，灵运襟怀本爱山。

蜡屐斜穿横岭上，角巾相对野僧闲。扁舟却恨南来晚，胜事风流不预攀。
近闻
杜甫（唐代）

近闻犬戎远遁逃，牧马不敢侵临洮。渭水逶迤白日净，

陇山萧临秋云高。崆峒五原亦无事，北庭数有关中使。

似闻赞普更求亲，舅甥和好应难弃。
临海道中书怀 其一
孙应时（宋代）

六月呼清风，凉气隔纤纻。玄冬映窗隙，重茧不能御。

天时迭乘除，人事多龃龉。怆焉感余怀，百年几寒暑。
宁宗朝享三十五首
真宗（宋代）

升馔有章，卒食攸序。
庭锵金奏，凯收铏稆。
其献惟成，其馂维旅。
礼洽庆流，皇祖之祜。
雪中同邻几出游
韩维（宋代）

絮糅琼霏浩满空，平明骑马入春风。
九重城阙寒光外，百万人家喜气中。
不学闭门徒自洁，且欣携酒与君同。
柳梢花甲从今始，便好寻芳下苑东。
送王龙图守荆南
王安石（宋代）

壮志高才偃一藩，更嗟贤路此时难。
长幡欲动何妨屈，老骥能行岂易闲。
沙市放船寒月日，渚宫留御古苔斑。
知公未厌还随诏，归看功名重太山。
徽州道中观山二首 其二
周紫芝（宋代）

暖日岩花上翠藤，半岩松桂耸亭亭。南来到处无山似，唤作东川小锦屏。
倦寻芳·香泥垒燕
卢祖皋（宋代）

香泥垒燕，密叶巢莺，春晦寒浅。花径风柔，著地舞茵红软。斗草烟欺罗袂薄，秋千影落春游倦。醉归来，记宝帐歌慵，锦屏香暖。
别来怅、光阴容易，还又酴醿，牡丹开遍。妒恨疏狂，那更柳花迎面。鸿羽难凭芳信短，长安犹近归期远。倚危楼，但镇日、绣帘高卷。
【中吕】满庭芳_自悟花愁色
刘时中（元代）

自悟
花愁色胆，其中识破，就里曾参。雨云情到底皆虚泛，可暂休贪。撮艳处从今怕揽，闹篮中情愿妆憨。这其间实心谈，一任傍人笑俺，再不将风月话儿谈。狂踪怪胆，索一奉十，暮四朝二，喜孜孜笑脸儿将人赚，就里虚耽。白茫茫蓝桥水淹，黑洞洞袄庙云缄。赤紧地他愚滥，情疏意淡，再不将风月担儿担。
送张屯田通判益州
余靖（宋代）

数载关中闻美名，可怜随调却西征。
天台晚帐含香别，栈阁秋霜叱驭行。
杜曲尚逢樽酒乐，回溪应望白去生。
相期勉力宣新政，侧耳民谣起少城。
水调歌头 庆翰长生朝
胡祗遹（元代）

千古大名下，五福几人全。相如妙龄词赋，一降冠群贤。

姓字家传户说，丰表芒寒色正，星日丽青天。朱服赤墀里，绿发玉堂仙。

忽西风，吹梦破，海成田。冥冥造物，云龙风虎又夤缘。

两代斯文盟主，百载中朝元老，雅望更谁先。好藉金莲烛，寿酒要如川。
采桑子·蝤蛴领上诃梨子
和凝（五代）

蝤蛴领上诃梨子，绣带双垂。椒户闲时，竞学樗蒲赌荔枝。
丛头鞋子红编细，裙窣金丝。无事嚬眉，春思翻教阿母疑。
濯足五溪城
吴龙翰（宋代）

东风吹水绿粼粼，小漱清寒入齿龈。
万里流边濯双足，恐行五岭涴晴云。
柳洲种柳歌 其一
丁维时（清代）

柳洲亭畔去来波，浴鹭眠鸥戏水多。分外今年新涨绿，参差万缕映渔蓑。
一丛花
陆游（宋代）

尊前凝伫漫魂迷。犹恨负幽期。从来不惯伤春泪，为伊后、滴满罗衣。那堪更是，吹箫池馆，青子绿阴时。

回廊帘影昼参差。偏共睡相宜。朝云梦断知何处，倩双燕、说与相思。从今判了，十分憔悴，图要个人知。
奉平淮夷雅表。皇武命丞相度董师集大功也
柳宗元（唐代）

皇耆其武，于溵于淮。既巾乃车，环蔡具来。

狡众昏嚚，甚毒于酲。狂奔叫呶，以干大刑。

皇咨于度，惟汝一德。旷诛四纪，其徯汝克。

锡汝斧钺，其往视师。师是蔡人，以宥以釐。

度拜稽首，庙于元龟。既祃既类，于社是宜。

金节煌煌，锡质雕戈。犀甲熊旂，威命是荷。

度拜稽首，出次于东。天子饯之，罍斝是崇。

鼎臑俎胾，五献百笾。凡百卿士，班以周旋。

既涉于浐，乃翼乃前。孰图厥犹，其佐多贤。

宛宛周道，于山于川。远扬迩昭，陟降连连。

我旆我旗，于道于陌。训于群帅，拳勇来格。

公曰徐之，无恃额额。式和尔容，惟义之宅。

进次于郾，彼昏卒狂。裒凶鞠顽，锋猬斧螗，

赤子匍匐，厥父是亢。怒其萌芽，以悖太阳。

王旅浑浑，是佚是怙。既获敌师，若饥得餔.

蔡凶伊窘，悉起来聚。左捣其虚，靡愆厥虑。

载辟载袚，丞相是临。弛其武刑，谕我德心。

其危既安，有长如林。曾是讙譊，化为讴吟。

皇曰来归，汝复相予。爵之成国，胙以夏区。

度拜稽首，天子圣神。度拜稽首，皇祐下人。

淮夷既平，震是朔南。宜庙宜郊，以告德音。

归牛休马，丰稼于野。我武惟皇，永保无疆。
鄜州怀聂之美
司马光（宋代）

何言内外家，忧患两如麻。
别泪行三岁，思心各一涯。
海边昏雾雨，塞外惨风沙。
安得云飞术，乘空去不遐。
子肃示九日山谷间怀兄弟三诗因怀子进子仪次韵并呈子肃
赵蕃（宋代）

我为怀玉人，不踏怀玉路。非因访仙懒，自畏触崄去。

闻君兄弟往，勇决不少顾。念将摄衣从，欲行却回虑。

人云山峰高，白日蔽烟雾。况方迫穷冬，我褐犹未具。

虽欣陟幽遐，政恐成疾痼。以兹不暇游，心与飞云溯。

君还得新作，快读喜莫喻。上言道傍见，次及岩下趣。

恨无龙眠手，按此摅毫素。昔君家兴公，曾为海山赋。

至今斯文名，殆将压彪固。凄凉禅月踪，牢落高人住。

得君为著眼，草木应亦豫。好事俨上人，方集山中故。

并当收君诗，在在神物护。
石斛栽莲
朱翌（宋代）

数夕一梦吴淞江，两桨飞度荷花乡。刳中山骨泥数斗，趁雨屈盘三节藕。

镜面光寒溢井花，四顾无人下渴鸦。老翁真个儿童似，我非韩公亦儿戏。

绿茎亭亭忽独立，帘疏不隔香直入。宛若船舫坐促膝，遂使江湖在方尺。

虽无太华藕如船，定有庐山房似笠。
次夕降抟雪径满鹅鸭卵余睡而复起烧竹照之八十韵
徐渭（明代）

把炬循除立断藜，鸦惊弹雪宿卬低。终宵有许垂鹅伏，片刻应能没马蹄。

一一劈分舒阔掌，团团捲掷碎霜梨。红场尽海毬争打，白鹭横江荻未栖。

崩屋塌檐支正急，窥窗入窦倚相暌。后飞轻薄高难下，先引威棱导且齐。

隔岁窖藏犹霰雹，群儿想象入狻猊。瓣觚出六摧桃李，瑞舛过三党稗稊。

博浪金椎徂击遍，弥天白纛杀机提。鸾髡鹄赭吹毛尽，竹哭梅啼到骨披。

穿重解深三窟兔，侵多不剩一丸泥。暗随鹏翼长沙拍，亮误鸡司短曙啼。

灰烬挑残寒夜火，袍谁脱与故人绨。流苏既缟堪钩挂，粉的浑绵向镜低。

风絮谢娘难可拟，烟芦■客几成迷。公孙被襆凉如铁，子母蚨缗泻若澌。

兽径易漫麋散迹，猎弓难放麝香脐。岩俱周处南山额，毳尽苏卿北海羝。

鲛室百窗帘蛤蚌，羌胡一国水玻瓈。饥脾苦逼长安殍，酸鼻寒凄宰相醯。

叶尹如捐棺可玉，麻姑未老海堪梯。洪厓走汞流松外，穆满量珠赏竹西。

绿鬓取裁髽髻样，金钗都换柰花鎞。儒齑瓦瓮盐艰糁，侠啖屠门蒜太臡。

蝙蝠假仙摇石乳，蚺蛇冯胆搅银堤。将纫作盖俱成羽，取缀为裘尽是麑。

鹰隼攫身功夺狗，牛羊埋角罪归鼷。轩辕镜色飞桥顶，欧冶镡霜掣剑溪。

荡样乾坤成玉合，纷纭翳膜刮金篦。杨妃暗粉玄宫发，卓氏綦巾皓首齐。

此际胡云黄满塞，当年梁简赤曾题。霁微未必清钟磬，洒急如堪付鼓鼙。

红袖共斟将共若，锦囊须佩却须奚。寒郊瘦岛吟成蛰，煖肉肥肌屏作闺。

渐离荆卿僵易水，赵王代娣冷摩笄。瑶枝上汉参云雾，银鬣行天睹駃騠。

并是凌寒贞岁柏，不同趋热媚权烓。亲淹上国裘曾敝，眼见金吾骑总缇。

尽领熊罴供扫拂，别从雉兔较罟罤。高培粪梗团成菌，柔仿山毛嫩作荑。

肖惨睢盱夔罔两，塑娇咽项女蝤蛴。妆涂恨少施肌发，刻画争先解佩觿。

何事井喷烦蜥蜴，秪冯阴焰飐虹霓。瓠犀璀璨排嫣齿，榴子龃龉堕老齯。

解榇紫騧鲜豹犊，俄穿翠襮化貂袿。宫奁镜煖因椒瑾，塞壁刀斜谢鸊鹈。

木稼怕官谣杂谶，草乾愁牧马频嘶。娲皇炼石霄犹漏，帝女烧铅杼懒挤。

冻霤尖持燕匕首，明窗尘射魏刀圭。睥睨钉断于阗带，沙砾砻刓令尹圭。

连日大酺粲尽掬，倾筐堆帛取如携。骑都烂漫糜羊胃，庖坦纵横解犊膍。

燕颔不醒颓锦帐，蛾眉邀醉叠金椑。即堪楚曲流宫徵，必唤齐伧许滑稽。

荡甲摇犀明练组，长雕大镞拭弧錍。孤烟罢突真三日，破釜县脐仅一黳。

水木骑羊来代递，滕封弄雨各诃诋。心忧掘阅衣麻矣，狂走芄兰带悸兮。

霎尔黄肠溲赑屃，俄然白骨葬鲸鲵。为灯跋烛须臾灭，沃锭消璆顷刻赍。

公向苍仪腾皓洁，竟忘赤地混缁黧。随飙过越迎关吠，度叶为花带鸟栖。

蜂蛱误猜堪蜜蜡，清明才断正饧䬾。西池万里吹黄竹，东郭双䟫趼赤鞮。

想见穹酋鸣立𡇼，亲看床足缩趺蠵。恰妨青帝迎春仗，无救朱炎病夏畦。

压取刚条俱偃偃，试寻劲草但萋萋。几时千仞消淩𧎊，何处双桑赫海輗。

形虎似盐虚晋俎，调梅无味枉商鑴。蝗蟊未必沈三尺，甲拆先应了一刲。

庄语夏冰虫定怪，赵襄冬日袄争徯。风偏助势长成练，月总输光不到犀。

履薄有人愁坠谷，乘危无尽上埋奎。岂无黄道辜葵藿，翻以丹心许蒺藜。

火急寄言青女道，添霜啼杀伯劳儿。
辞贾徽州
曹勋（宋代）

束书归去飨梅花，底事霏英故故斜。
约住忙中千里鹤，羡渠如故两归雅。
家中见雪念为客，客里观梅不似家。
园树暂时相斗白，明朝休向我侬夸。
无咎兄郡斋燕集有诗末章见及敬次元韵
陆游（宋代）

城楼画角吹晚晴，梅花堕地草欲生。
绮盘翠杓春满眼，我胡不欲君将行。
君归吾党共增气，往往怪我衰涕横。
我来江干交旧少，见君不啻河之清。
北风共爱地炉暖，西日同赏油窗明。
微吟剧醉不知倦，坐阅汉腊逾周正。
君文雄丽擅一世，凛凛武库藏五兵。
酸寒如我每自笑，顾辱刻画为虚声。
乃知好士如好色，遇合不必皆倾城。
君方与世作水镜，如此过许人将惊。
千金敝帚有定价，周玉郑鼠难强名。
失言议罚不可缓，敬白府主浮金觥。
君看失脚落尘土，岂复毫发余诗情。
自伤但似路旁堠，雨剥风摧供送迎。
示元用
陆游（宋代）

德孙学语已惊人，闷里时时一笑新。
老子已应如枥骥，此郎端恐是天麟。
会看神授如椽笔，莫改家傅折角巾。
汝叔不痴当爱汝，夜窗灯火勉相亲。
和郑国器来自江州道中之什
曹勋（宋代）

闻道山炉一炷香，三馀常得寸心降。直须了取诗千首，始可闲期璧一双。

梅润未能排絮帽，日阳只拟上云窗。伫公纳锡充前列，毋使迟迟出九江。
鄱量董季兴往游怀玉山捐田入寺为民祷雨君既
叶适（宋代）

怀玉湫龙懒心性，六月困眠祈未醒。
广文偶来亦同病，买田施食殷勤请。
谁知领县春风边，嗔蛟怒鳄腥熏天。
须君一念晴雨若，遮莫雇僧输俸钱。
咏史诗。八公山
胡曾（唐代）

苻坚举国出西秦，东晋危如累卵晨。

谁料此山诸草木，尽能排难化为人。
休官
张纲（宋代）

乞得清朝一病身，杖藜归去老山村。室庐旋筑新椽就，松菊犹山旧径存。

渐喜有缘穷野兴，只惭无路报君恩。百年来日知馀几，且把生涯付一樽。
赠豫章来子仪言诗
曾丰（宋代）

少年气宇要自恢，见人赋诗谓为才，
出入常将笔装怀。中年心地要自息，
见人哦诗谓为癖，起居常把口挂壁。
子仪昌诵得意诗，句中勾我已懒机。
多年抱渴满意沃，半世称雄望风雌。
诗源始自葛天氏，三人投足歌牛尾。
万象包罗八曲间，国风雅颂其流尔。
八曲不幸世不传，传世仅余三百篇。
汉唐作者代角立，庶几老杜气浑全。
本朝诗数江西派，黄公太史为之最。
大成未集夷惠行，具体犹微颜孟辈。
派流到今嗣者谁，青出于蓝吾子仪。
拄杖初担教门出，便敢呵佛骂祖师。
我当拗折君拄杖，大家俱以背为向。
能出二十四人前，更超三百五篇上。
和徐雪江即事
汪元量（宋代）

万里起青烟，旌旗若涌泉。
国家开气数，陵谷见推迁。
避难浑无地，偷生赖有天。
夜来闻大母，已自纳降笺。
送胡季昭谪象州
刘梦才（宋代）

绍兴宝庆百年余，古往今来说二胡。
论事直须弹恳切，立朝端不忍阿谀。
两贤幸属吾州有，万事何曾公议无。
象郡新宁不同诏，九重天子正仪图。
醉歌行为邝复初雄飞昆仲赋
黄哲（元代）

昨日风雨中，我来自西山。
不知春早暮，花落长林间。
林间幽人心事闲，相逢一笑开云关。
问我别来春几度，五见飞花满行路。
黄橙丹荔绕池栽，清水离离照芳树。
登高酌我黄金罍，倾情写意无嫌猜。
携觞复就花下饮，鸟啄余花铺绿苔。
我惜落花君莫扫，乘兴即来坐芳草。
江山如此多阅人，与君相期恨不早。
君家伯仲多材雄，白眉更是人中龙。
东山还着谢公屐，百世行藏安得同。
尔曹曾辞鹤书召，予亦蹉跎走荒峤。
华发盈簪已自惭，乌巾折角从人笑。
悠悠行路心，惟君可知音。
南冠发楚奏，拂拭瑶华琴。
商声凄凄夜沈沈，酒酣风悲月出林。
终然苦调不可听，为君更赋还山吟。
他年访我桃花洞，洞口花残春正深。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其四
赵鼎臣（宋代）

翰林门户壮，九子贤至今。楩楠及豫章，磊落皆成林。

恨不遍识之，此郎倾盖深。傥封降胡檄，冀子披其襟。
读眉山集爱其雪诗能用韵复次韵一首
王安石（宋代）

靓妆严饰曜金鸦，比兴难工漫百车。
水种所传清有骨，天机能织皦非花。
蝉娟一色明千里，绰约无心熟万家。
长此赏怀甘独卧，袁安交戟岂须叉。
赠郑生
胡应麟（明代）

卜居仍海峤，门巷一壶悬。采药陶弘景，迷花孟浩然。

星垂漳水钓，月引卫河船。纵目金华顶，群羊正熟眠。
荆南竹枝词
史承豫（清代）

读书人去剩荒台，岁岁春风长野苔。山上桃花红似火，一双蝴蝶又飞来。
双头芍药 其二
徐积（宋代）

国艳妆成总一般，月娥霜女不相干。春闺有恨须招伴，夜帐无夫并怯寒。

谁道皇英沈水去，好教刘阮凭阑看。阳台云雨如俱解，妒宠争妍有万端。
冬夜寄温飞卿
鱼玄机（唐代）

苦思搜诗灯下吟，不眠长夜怕寒衾。
满庭木叶愁风起，透幌纱窗惜月沈。
疏散未闲终遂愿，盛衰空见本来心。
幽栖莫定梧桐处，暮雀啾啾空绕林。
五音曲 宫引
沈约（南北朝）

八音资始。
君五声。
兴此和乐。
感百精。
优游律吕。
被咸英。
贺新郎 读汉书李陵传七用前韵
陈维崧（清代）

壶口敲成罅。向床头、一编佐苦，胜于鸡鲊。痛惜河梁李都尉，飞将家声善射。

今至此、子卿足下。陵既孤恩汉负义，睨刀环、再辱男儿怕。

高高月，长城挂。

身降名耻凭谁洒。笑纷纷、人奴卫霍，淩烟描画。循发更衣闻绪语，起听悲鸣枥马。

正万帐、严更齐打。读未终篇浮大白，剧堪怜、箭尽兰山者。

颓然醉，花阴藉。
猫
张商英（宋代）

白玉狻猊藉锦茵，写经湖上净名轩。吾方大谬求前定，尔亦何名不少喧。

出没任从仓内鼠，钻窥宁似槛中猿。高眠永日长相对，更约冬裘共足温。
春日闲居即事寄上元敏上人
释智圆（宋代）

门掩平湖避俗嚣，静观风景识春朝。
庭梅向日花全拆，岳树连云雪未消。
少壮可惊年暗减，幽栖翻觉睡偏饶。
相知赖有曹溪子，禅外时来慰寂寥。
再经潼关有感闻侍御谢汝为在华山云台　寺
王云凤（明代）

去年春蔼今秋爽，两度山河入望时。德未感人官可愧，事难如我世翻疑。

愁多屡有思亲梦，兴懒全无寄友诗。闻道云台刚十里，谢安游赏似相期。
此心过酬韵
张埴（宋代）

雨余玉带已浮杯，未办庞眉一笑陪。
春向五更抛我去，君从何处看花来。
商丘大夏三十魄，白水青松大小回。
此去政须笼短帽，瑶阶领鹤恣徘徊。
游偏凉汀作
弘历（清代）

滦州境内两奇胜，夷齐庙及偏凉汀。肃谒清圣挹古貌，高台临碧为延停。

轻舆向南三十里，横山秀色蔚岌嶬。笑指面前滦水云，急流先我来何驶。

兰椒石磴登夤缘，峰容波态相澄鲜。遥思六月松下坐，谡谡涛泛凉来偏。

好景多属化人国，文殊问道维摩默。摩挲往迹辨金明，壁上有诗僧不识。

倚岩飞阁坐凭流，昔年游兴一晌酬。化民成俗今然不，初心自问多增忧。
送南大司成张玉阳加太常领北雍 其一
王弘诲（明代）

旧京拜命入明光，国子新衔系奉常。天上夔龙虞礼乐，日边桓马汉宫墙。

两都模范归山斗，异代风流并洛阳。从此金瓯须定卜，几人端不愧堂堂。
次韵傅彦本三首 其二
王庭圭（宋代）

友琴安用胡公节，帘捲鸣弦自清切。忽闻飞语冲骇机，亦虑过时听反舌。

仁风西来随传车，挥毫落纸蟠蛟蛇。正逢久旱得霖雨，一洗槎蘖皆萌芽。
阎君见示岷山赋因为小诗谢之
文同（宋代）

大岷西南镇，岩壑天下秀。
厥初造此者，以作神仙囿。
相如子云造，李杜继其后。
欲赋俱未敢，于祠怯轻构。
阎君通方士，才力谁可斗。
驱联入健笔，万状无一漏。
骎骎语趫劲，骏杂驰骤。
太华杨已拙，天台孙亦谬。
示余读数过，惊耸肩缩脰。
勉为成短章，聊酬君意厚。
凌歊台（台在当涂县北，宋高祖所筑）
许浑（唐代）

宋祖凌歊乐未回，三千歌舞宿层台。
湘潭云尽暮山出，巴蜀雪消春水来。
行殿有基荒荠合，寝园无主野棠开。
百年便作万年计，岩畔古碑空绿苔。
曾英发运干顷携二诗相过今复寄赠大篇且惠汉唐金石刻辄次前韵道谢 其二
周必大（宋代）

屡空不拟论钱神，多病惟思对药臣。骤获断碑胜与缟，徐观妙语可书绅。

起予字字兴三叹，集古骎骎访九垠。欲寄佳州选何物，折杨聊复和韶钧。
雨晴闻鹊寄友人
胡奎（元代）

雨晴闻鹊语，立近杏花梢。知有明朝约，看花载酒肴。
绝句二首 其一
朱淑真（宋代）

自折梅花插鬓端，韭黄兰茁簇春盘。
泼醅酒软浑无力，作恶东风特地寒。
漫兴 其二
陈鹏年（清代）

儿归依叔父，好去问重闱。但说君恩重，休烦老泪挥。

从师仍适远，多难在知几。不用徒酸鼻，长途正授衣。
东湖竹枝
张鹏举（清代）

南湖湖水碧于油，莲叶莲花水上浮。羡煞鸳鸯交颈处，阿郎偏在蜀江头。
偈颂九十三首 其七十
释梵琮（宋代）

合眼是旧岁，开眼是新年。新旧交参处，分明在目前。

梅花香喷雪，杨柳冷含烟。年头佛法无多子，一句单提妙不传。

红日照开银世界，春风织出锦山川。
生涯四首 其三
陆游（宋代）

旧业桑麻在，颓龄耄耋过。虞卿著书晚，伏叟授经讹。

井上磨樵斫，村东买钓蓑。倾身营一饱，自笑又蹉跎。
家国
苏泂（宋代）

长安五月火云堆，客子光阴鬓发催。
谋国已嗟无位及，忧家只发有书来。
榴花照眼何曾摘，萱草惊心不要开。
焉得儿男备征戌，等闲挈取版图回。
冬日斋中即事
陆游（宋代）

夙兴人尚默，众鸟相与言。
小语岂不可，何至尔啾喧。
吾独拥燎炉，宿火有余温。
澹然以自适，喧寂何足论！
刘检详新除
释居简（宋代）

南北分疆后，关河气不清。有才皆琐屑，临事少峥嵘。

嵩华俱崷崒，岷峨独抗衡。卯金重耀德，藜杖复寻盟。

火老随秋灺，凉深伴月生。虚凝仙掌泫，缥缈庆云明。

肯室高名节，宽西旧老成。空群嘉骏产，跨灶大家声。

问望公舆论，芬香蔼旦评。尺书贤十部，全璧藐连城。

一岁寻佳处，重阳欠好晴。风轻茱未紫，露重菊初荣。

春玉新尝稻，挼香试剪橙。满城风雨句，不足配餐英。
补谪入京集句
卢龙云（明代）

迢递山河拥帝京，君王深在九重城。

阳和不散穷途恨，江上几看芳草生。

古往今来只如此，水流花谢两无情。共知人事何尝定，身贱多惭问姓名。
恭闻已迎原庙圣容入行在所
周紫芝（宋代）

戎气腥京洛，桥山万木悲。园陵回望远，衮绣自天垂。

日月瞻遗像，衣冠拜赤墀。樱桃荐原庙，重见汉官仪。
续西园咏木芙蓉后十五韵 其一
成鹫（清代）

自断荣枯休问天，看朱成碧总非然。繁华落尽秋风里，陆地花开又一年。
有念
罗公升（宋代）

方招东渚魂，又送北阡窆。
交游亦余几，日觉眼中欠。
向来所憎者，一一皆可念。
忧愁鬓先霜，形影吾自厌。
春华已零落，秋木岂阳艳。
绯怀郢人质，徒挂季子剑。
村市
宋伯仁（宋代）

山暗风屯雨，溪浑水浴沙。
小桥通古寺，疏柳纳残鸦。
苜蓿重沽酒，芝麻旋点茶。
愿人长似旧，岁岁插桃花。
自题
薛师石（宋代）

半生作计在田庐，羽懒何曾好读书。
谁却画作古人样，旁边还是欠犂鉏。
题李相公敕赐锦屏风
温庭筠（唐代）

丰沛曾为社稷臣，赐书名画墨犹新。

几人同保山河誓，犹自栖栖九陌尘。
寄湖北张总领六绝句 其二
项安世（宋代）

六千里楚旧堂堂，六十年来尔许荒。败券殃民为第一，诸馀报发总寻常。
题故人废宅二首
方干（唐代）

举目凄凉入破门，鲛人一饭尚知恩。闲花旧识犹含笑，

怪石无情更不言。樵叟和巢伐桃李，牧童兼草踏兰荪。

壶觞笑咏随风去，唯有声声蜀帝魂。

寒莎野树入荒庭，风雨萧萧不掩扃。旧径已知无孟竹，

前溪应不浸荀星。精灵消散归寥廓，功业传留在志铭。

薄暮停车更凄怆，山阳邻笛若为听。
常州江阴再失无锡告警病中自鸿山将迁海上
王逢（元代）

病就山中隐，烽催海上舟。
连城新鬼哭，深壁大臣羞。
赤眚缠金火，炎风污马牛。
遥占女兄弟，先已下长洲。
时会毕都宪于镇江设燕驿楼
李裕（元代）

铁瓮城高碧树秋，故人相迓指瓜洲。几年间阔为君写，斗酒殷勤招我留。

烟磬数声京口寺，风帆一片海门舟。驿亭醉倚朱栏曲，忆着前朝草木愁。
访赵紫芝
徐照（宋代）

意欲寻君忘路远，入城还又出城来。
菊明紫色天霜下，鱼没圆痕水垢开。
新背石碑藏素箧，冻研山砚滴香醅。
竹林好着君名姓，只恐君为禄仕催。
招枯崖悟上人住山
蒲寿宬（宋代）

山僧如病鹤，意气独离群。
思共孤峰月，閒分半榻云。
井华晨起汲，瀑布夜深闻。
相向无言说，窗间草木欣。
后庭宴 别衡阳夫人后作
范贞仪（清代）

鸟雀喧阗，亭台闭阒。窗儿坐得残阳黑。孤帆灯影应无眠，江风残咽渔舟笛。

藉君林下风清，消我回肠痴癖。而今依旧，重叠新愁入。

何日梨花酒，再听夫人瑟？
戏食雀
王令（宋代）

秋风云气寒，秋雨昼夜兼。
饥禽湿不飞，左右烦顾瞻。
有雀独飞下，施徐入吾檐。
毛羽刷参差，嘴距交钓銛。
跳乘新舂箕，取饱公不嫌。
而吾本有意，听之取微纤。
忽惊自飞去，鴥聿不少淹。
反就高高枝，啁{左口右哲}气不恬。
嗟乎此微类，岂不无以厌。
来既冒弹射，固难责其廉。
然余乃无罪，见怒何过严。
古墓
周密（宋代）

碑断苔荒土半穿，老狐号冷穴空垣。珠襦玉碗谁携去，翁仲相看不敢言。
有美一人 其三
程俱（宋代）

有美一人在南浦，月明采珠光照渚。瑶衣被体金索缕，独抱幽寒沬烟雨。

何当置之白玉宇，为君歌阳春激楚。
渔歌子
过春山（清代）

石溜泠泠响竹扉。鹭鸶晒翅立渔矶。山翠湿，野烟低。

凉叶无风堕葛衣。
送僧归护国寺
舒雅（宋代）

偶思皇泽来丹阙，却为禅斋返旧琳。
岭上白云终挂念，人间余事不关心。
澄潭雨过秋涵月，古桧风生夜对琴。
闻道石桥多胜境，几时相伴一间寻。
与刘跛子饮市桥
张商英（宋代）

迁客湖湘召赴京，轮蹄迎迓一何荣。争如与子市桥饮，且免人间宠辱惊。
湖州歌九十八首 其七十五
汪元量（宋代）

第六筵开在禁庭，蒸麋烧鹿荐杯行。
三宫满饮天颜喜，月下笙歌入旧城。
逢旧二首
李涉（唐代）

碧落高高云万重，当时孤鹤去无踪。

不期陵谷迁朝市，今日辽东特地逢。

将作乘槎去不还，便寻云海住三山。

不知留得支机石，却逐黄河到世间。
续黄子温读陶渊明诗十首 其十
刘敞（宋代）

曩游浔阳郭，怀古怆来暮。不意陈蔡间，起予欣有遇。

彼此共一时，怅然感佳句。
过蕲口六奉寺丞仲文亲帖之贶今早本约来陈店复勤千骑至冶塘所以招迎之意甚厚感叹不已赋此为谢
张孝祥（宋代）

故人经岁别，连日几封书。不识江头路，仍迂长者车。

追参空幕府，牵挽到宾除。太息交情薄，多公不我疏。
时宰生日诗三十绝 其十七
周紫芝（宋代）

一语能平百战尘，两朝赤子尽归仁。十年困卧边亭鼓，同祝公年是几人。
先君讳日
庞尚鹏（明代）

凝尘满座昼沉沉，帘捲炉烟柏府深。爱日独悬千古恨，看云徒负百年心。

鹤来华表当空见，霜落寒乌倚树吟。记忆平生忠孝语，蠹书犹在泪沾襟。
哭宗留守汝霖
李纲（宋代）

时危念人杰，济物须材雄。寻常龌龊姿，讵可收奇功。

英英宗夫子，邈与古人同。抱器实磊落，秉心郁精忠。

彯缨仕州县，山立不妄从。青松虽未高，已足凌蒿蓬。

涉世多龃龉，失官久龙钟。擢居河朔郡，烟尘正昏蒙。

今上在藩邸，持节使虏中。力争不可往，高牙建元戎。

王室遂再造，廊庙当畴庸。同朝共排媢，一麾江汉东。

见我论世故，慷慨泪沾胸。荐之守留钥，付以节制隆。

惠政附疲瘵，威声慑奸凶。金汤治城堑，楼橹欻以崇。

出师京洛间，屡挫黠虏锋。邦畿千里宁，誇说百岁翁。

抗疏请还阙，北伐归两宫。辞直志鲠亮，天子为动容。

奸谀更切齿，恨未能关弓。乃同归鄛人，感愤殒厥躬。

皇天不慭遗，吾道何其穷。骅骝竟委离，冀北群遂空。

梁摧大厦倾，谁与扶穹窿。安能百身赎，坐为四海恫。

人亡国殄瘁，天意真懵懵。中原气萧瑟，洒涕临西风。
梅谷毛应麟画梅
陈起（宋代）

生平只为爱梅看，故喜春风上笔端。
短轴携来新茧密，横枝化作老龙蟠。
瘦于影落蟾波夜，清似香飘雪岭寒。
拟贴曲屏圆好梦，苦吟依旧错凭栏。
泊姑熟江口邀刁景纯相见
梅尧臣（宋代）

尾生信女子，抱柱死不疑。
吾与丞相约，安得不顾期。
徘徊大江侧，念此亲相知。
欲留时已晚，欲去情难持。
引领望轩车，岂能慰我思。
愿闻下士礼，无曰屈非宜。
赋得越山三韵（一本题上有又送陆潜夫五字）
皇甫冉（唐代）

西陵犹隔水，北岸已春山。独鸟连天去，孤云伴客还。

只应结茅宇，出入石林间。
和子我晚归
晁冲之（宋代）

七里湾头宿发飞，六家店上行人稀。渡口有船招不得，归来稚子候柴扉。
送吴士游郧阳用贫士韵 其一
王世贞（明代）

高树带微阳，倦鸟相与依。本为聊托息，非用借光辉。

南亩有栖粮，矫翮且一飞。晨当暂相辞，夕当复来归。

躄足未朝餐，原尝代其饥。千载士失职，鼎鼎私所悲。
赠林耕叟赴湖帅幕
赵汝腾（宋代）

东莱之师，是为拙斋。
学无不究，道无不该。
体统纯正，规模拓恢。
卓成一家，犹斗之魁。
未及百年，遗响冷灰。
我守宝婺，四学是开。
惟导生徒，俾绍东莱。
回首七霜，谅多成材。
英英耕叟，我友自孩。
吐词水群，制行亦瑰。
勉以朱学，持论不回。
仆家源流，是拥是培。
仲尼得伋，垂教方来。
拙斋有孙，其道未颓。
且告瓜熟，定王之台。
僮马载驰，羔雁屡催。
予闻湘流，夙称圣涯。
懋陵之邦，元公所贻。
南轩昭昭，五峰巍巍。
岂无秀民，可与摩揩。
求仁得仁，懋哉懋哉。
题林君惟华秋江独钓图和李君唐英韵
黄仲昭（明代）

托迹沧浪识者稀，海鸥汀鹭日相依。投竿一笑寒云暝，世事无心任落晖。
春日閒适
沈彩（清代）

閒铺翠毯拂云笺，血玉蛟螭镇一圈。春日花多栽句易，雨窗砚润作书便。

将临大令鹅群帖，拟赋庄生蝶梦篇。不觉钟鸣时向午，隔溪修竹上厨烟。
由云根嶂之背度双井转嘉树亭
王世贞（明代）

蹑屐穿云根，恍见双明星。下有百尺泉，辘轳破泓渟。

出没沿涧帻，向背临溪亭。老树何年植，郁作虬龙形。

逗云拥芊眠，蔽日结沈冥。广池无烦暑，曲槛有清泠。

何必平泉石，憩此酒亦醒。
广教寺种玉轩
孙觌（宋代）

道人馀净业，种竹把云根。野色禅窗迅，秋声客枕喧。

持锄掀鼠壤，插棘护龙孙。不放纤尘立，清风自满门。
龟田
史鉴（明代）

经界分明出化工，宝龟形状俨相同。荆州纳锡充王贡，洛水呈祥助圣功。

千岁不巢莲叶上，一秋长入稻花中。野人共信神灵在，豚酒时来卜岁丰。
泊福山港
崔敦礼（宋代）

我舟欲渡风伯嗔，卷帆夜泊沧江津。
江声拍枕冷不寐，起看河汉无纤尘。
须臾风定水波伏，江妃涌起明月轮。
船头把酒问明月，瓜丘枌社难忘情。
狼山咫尺望可到，一水隔我三家村。
明月问之寂无语，寒光耿耿如相亲。
明朝转柂好风色，月晕北开箕有灵。
九峰庵访邹编修锡麓
邵辰焕（清代）

契阔书犹数，相逢意字深。不须谈往事，且复展幽襟。

花气暖浮屋，泉声清满林。浊醪为我贳，拼得卧苔阴。
再赋五至堂二首 其一
孙觌（宋代）

猊坐诸天绕，龙龛百鬼神。扪萝穿窈窕，拄策上峥嵘。

雨送秋声入，风迎夜气生。降肛壹鼍吼，撇烈两凫惊。

独诣超神界，真游梦化城。微吟更有味，琢雪斗僧清。
送徐孟孺游北雍且应秋试
王世贞（明代）

南州孺子雅翩翩，坐榻时烦府主悬。璞玉自佳三泣楚，囊金行尽一游燕。

宁因狗监文方贵，才及龙门客便贤。衰病送君无可道，依稀犹记鹿鸣年。
使东川。望驿台（三月尽）
元稹（唐代）

可怜三月三旬足，怅望江边望驿台。

料得孟光今日语，不曾春尽不归来。
踏云行 赠薛公 藏头
马钰（金朝）

敢轻传，专秘诀。谈岂比寻常说。田震地坎离攒，珠颗颗须调摄。子佳人，然离别。圭欲炼朝金阙。生马钰踏云行，咛嘱汝心猿歇。
柳下书斋
赵师秀（宋代）

转曲认幽栖，斋名壁上题。
柳遮船步水，草出瓦沟泥。
养静抛书册，销闲倚杖藜。
谁知凤城外，宛是武陵溪。
木兰花慢
罗志仁（宋代）

汉家糜粟诏，将不醉、饱生灵。便收拾银瓶，当垆人去，春歇旗亭。渊明权停种秫，遍人间，暂学屈原醒。天子宜呼李白，妇人却笑刘伶。

提葫芦更有谁听。爱酒已无星。想难变春江，蒲桃酿绿，空想芳馨。温存鸬鹚鹦鹉，且茶瓯淡对晚山青。但结秋风鱼梦，赐酺依旧沈冥。
秋景 日出篱东水
刘辰翁（宋代）

雨以田为壑，疏篱野水中。忧天沈到底，有日出其东。

或谓扶桑巧，谁知梦峡空。勿朝蓬海白，满眼菊花红。

屐响初来客，墙暄到老翁。洗光吾镜曲，一笑弄丸同。
淮阴侯庙三首 其二
俞德邻（宋代）

兔死从来狗亦烹，楚亡安得有韩彭。封留便约赤松去，已愧当年鲁两生。
冒寒行风雨有感
高登（宋代）

号风撼枯卉，冻雨凝路尘。
乾坤秘日月，八荒同一云。
遥知沙漠寒，黯淡愁杀人。
天涯望不极，流涕满衣巾。
恭次家大人鬻田训子诗韵
孙应符（宋代）

厄穷那复值凶年，典尽贫家五亩田。暂给箪瓢居巷内，且将经亩向窗前。

潜心矻矻先修己，安命栖栖不怨天。爵禄功名宜自取，尤当勉力务勤拳。
和邓玄度少参归兴十首 其七
李云龙（明代）

幽期复何在，竹下与花边。携鹤坐芳草，呼童种秫田。

门多问字客，箧有卖文钱。莫漫论芳轨，风流是昔贤。
偈颂一百零二首
释绍昙（宋代）

丹桂飘庭际，寒蛩语砌阴。
声声调雅奏，点点簇黄金。
尽情拈出，宴乐嘉宾，
佛垄虽贫未是贫。
初晓明朗，忽然雾起，已而日出，光景奇怪
杨万里（宋代）

明发望远山，一一粲可数。
幽人萌望心，便被山灵妒。
逡巡出神萌，变化足惊怖。
初将兜罗绵，擘作霏微絮。
周遭裹世界，仰视失天宇。
高悬赤瑛盘，不计丈尺许。
下照空蒙间，红光贯轻素。
中有人物影，纷纭竞来去。
亦各有所持，莫辨是何具。
犹嫌未奇怪，别出奇怪处。
珠立一路憧，瑶森四山树。
横空金桥梁，拔地玉窣堵。
骇目方谛观，卷地急收去。
恍疑刮眼膜，依旧认山路。
那知幻与真，不记梦兼寤。
神游峨眉山，诳俗笑佛祖。
笑诳却被诳，佛祖还笑汝。
送宁雪矶归剡
释行海（宋代）

无缘同上浙东船，亲老家贫每自怜。
踪迹久留千里外，情怀不比十年前。
客游何处无芳草，人别他乡有杜鹃。
别后欲知乡里事，烦君千万寄鱼笺。
夜雨
张嵲（宋代）

夜半山雨来，梦觉还复息。
寥寥檐溜空，时闻断续滴。
和赞虞中丞闱中即事韵
吴鲁（清代）

人情阅历岁华深，卅载京尘宦海沉。翻白愧遭当道眼，惊秋又动故园心。

身羁老骥闲中枥，响閟焦桐爨下音。齧足入舟翻自悔，将归琴理个中寻。
多雨
释惠琏（宋代）

尽道春多雨，伤摧花易空。
不知春态度，尤在雨阴中。
和运司园亭 翠锦亭
孙甫（宋代）

森森栋梁材，骈空翥鸾凤。危亭搆其间，曾不碍梁栋。

檐阴织翠纹，砌溜谐清弄。摊饭宜昼眠，一枕华胥梦。
次韵胡德辉乞予钞书之副六首 其五
汪藻（宋代）

五车政自妨人乐，秖合镵供饷鬼钱。我有灵编端欲见，为君扫地注龙涎。
咏道上松
孔平仲（宋代）

长松高落落，积雪白皑皑。鳞鬣冻且僵，郁结久不开。

观其缠压意，直使同枯荄。雁带寒光去，鸟传春信来。

微阳入直干，生意忽已回。豁若醉初醒，整顿出尘埃。

秀色媚山腹，孤标摩斗魁。时至自当复，安得长摧颓。

若非根本壮，何能异草莱。
芙蓉盛开
虞俦（宋代）

溪山明处开三径，松桂丛中擅一坡。天借缠头千丈锦，红云不尽绿云多。
再蒙签判丈惠示惜花三绝句因次韵
赵蕃（宋代）

佛屋支撑仅可间，过门无客客非残。
公能有意重来否，竹涧松门暖不寒。
同徐宁庵宪副席竺来太守荥河秋望
沈荃（清代）

西风猎猎动寒波，荥水相逢一浩歌。广武秋阴迷旧垒，太行晴色下长河。

黄蒿断岸奔流急，野寺疏杨夕照多。萧瑟那堪风景异，高天极目雁行过。
鼓钟
佚名（先秦）

鼓钟将将，淮水汤汤，忧心且伤。淑人君子，怀允不忘。

鼓钟喈喈，淮水湝湝，忧心且悲。淑人君子，其德不回。

鼓钟伐鼛，淮有三洲，忧心且妯。淑人君子，其德不犹。

鼓钟钦钦，鼓瑟鼓琴，笙磬同音。以雅以南，以籥不僭。
上蔡太师生辰二首 其二
汪藻（宋代）

宇宙将昭泰，风云必会同。帝师黄阁老，人羡黑头公。

庆节同尧历，新阳应嶰筒。仪韶来彩凤，占梦得真熊。

寿考天资鲁，神灵岳降嵩。曲仪尊赤舄，歌咏美彤弓。

夷险无殊节，诚明信保躬。济川先众楫，遵渚集飞鸿。

炳炳丹青笔，堂堂社稷忠。斗杓还列宿，廉陛倚层穹。

文武俱为宪，诗书孰比隆。规模三代远，谋略万夫雄。

字画诸王品，文章两汉风。早登青琐闼，频入紫微宫。

器敏无馀刃，才豪妙吐虹。声光连日月，气概俯华戎。

天上经纶合，人间制作工。向来凝庶绩，谁复简清衷。

弦诵三雍富，舟车四海通。地归铜柱北，春满玉关东。

养士菁莪盛，论才骏马空。圣时方密勿，贤业助昭融。

螭纽乾符正，龙文帝鼐崇。伊汤咸有德，房杜不言功。

礼秩群臣异，恩波此日丰。宸章颁琬琰，相第列帡幪。

东壁文昭烂，西昆气郁葱。节旄藏棨戟，茅土启龟蒙。

衮绣卿云里，貂蝉瑞霭中。御奁金宝带，神厩玉花骢。

蓬岛波全阔，天钧乐未终。禁香纷缥缈，朝佩杂玲珑。

芝草盈田紫，蟠桃照海红。后彫凝秀发，难老湛方瞳。

冰质期姑射，丹砂唤葛洪。潜机神宇定，睟表德符充。

瑞鹤千年羽，灵蓍五色丛。旧传调鼎客，今识钓璜翁。

世世联台衮，年年拱帝聪。欲知耆算永，元气等无穷。
同谢丈签判送赵台州至灵鹫签判丈道中有诗蕃
赵蕃（宋代）

朝来细雨又微风，迟我山行尽日中。
莫叹篮舆碍泥淖，也胜策马犯尘红。
欲知风俗家家厚，看取耕桑处处同。
更访百年垂白叟，要听旧事说元丰。